RÅDETS RESOLUTION af 20. december 1996 om personer, der samarbejder med retsvæsenet i forbindelse med bekæmpelse af international organiseret kriminalitet (97/C 10/01)

RÅDET FOR DEN EUROPÆISKE UNION -

som henviser til traktaten om Den Europæiske Union,

som henviser til de henstillinger, som justits- og indenrigsministrene vedtog på mødet i Kolding den 6. og 7. maj 1993, og hvori der bebudes et større og mere effektivt samarbejde inden for Den Europæiske Union med henblik på bekæmpelsen af international organiseret kriminalitet,

som henviser til henstillingerne i rapporten fra Gruppen vedrørende International Organiseret Kriminalitet, som Rådet vedtog på samlingen den 29. og 30. november 1993,

som henviser til konklusionerne fra samlingen i Rådet den 30. november og l. december 1994,

som tager i betragtning, at Det Europæiske Råd på mødet i Madrid den 15. og 16. december 1995 opfordrede til vedtagelse af de nødvendige operative foranstaltninger til bekæmpelse af den trussel, som den internationale organiserede kriminalitet udgør,

som henviser til Rådets resolution af 23. november 1995 om beskyttelse af vidner i forbindelse med bekæmpelse af international organiseret kriminalitet (1),

som finder, at kendskabet til kriminelle organisationer kan forbedres betydeligt, og at bekæmpelsen af deres aktiviteter kan gøres mere effektiv, hvis medlemmer af disse organisationer giver deres samtykke til at samarbejde med retsvæsenet og afgiver vidneudsagn,

som finder, at enkeltpersoner derfor bør tilskyndes til at samarbejde med retsvæsenet -

A. Opfordrer medlemsstaterne til at træffe passende foranstaltninger, således at personer, der deltager eller har deltaget i en forbrydersammenslutning eller i andre kriminelle organisationer af enhver art eller i organiseret kriminalitet, opfordres til at samarbejde med retsvæsenet.

I henhold til denne resolution indebærer samarbejde med retsvæsenet:

a) at vedkommende giver myndighederne oplysninger, som er vigtige for efterforskningen og indsamlingen af bevismateriale, om:

i) kriminelle organisationers sammensætning, struktur eller aktiviteter

ii) forbindelser - også internationale - med andre kriminelle grupper

iii) forbrydelser, som disse organisationer eller grupper har begået eller kan tænkes at begå

b) at vedkommende yder myndighederne praktisk, konkret hjælp, som kan bidrage til at unddrage kriminelle organisationer ulovlige midler eller udbytte fra strafbare forhold.

B. Opfordrer medlemsstaterne til at vurdere, om de - med de i punkt A nævnte formål for øje - i overensstemmelse med de generelle principper i deres nationale lovgivning kan give fordele til personer, der bryder med en kriminel organisation og bestræber sig på at forhindre, at forbrydelserne fortsætter, eller konkret hjælper politiet eller retsmyndighederne med indsamling af bevismateriale, som viser sig afgørende med henblik på at rekonstruere kendsgerninger og identificere gerningsmændene, eller som fører til deres anholdelse.

C. Opfordrer medlemsstaterne til på passende vis at beskytte enhver person og i givet fald vedkommendes forældre, børn eller andre nærtstående personer, som i kraft af denne persons vilje til at samarbejde med retsvæsenet er eller vil kunne komme i alvorlig og umiddelbar fare; i forbindelse hermed bør medlemsstaterne tage udgangspunkt i resolutionen af 23. november 1995.

D. Opfordrer medlemsstaterne til at lette det retlige samarbejde om bekæmpelsen af international organiseret kriminalitet i de tilfælde, hvor personer samarbejder med retsvæsenet, og navnlig til, at de

1. overholder de formaliteter og proceduremæssige krav, som gælder i den begærende stat, når der skal indhentes vidneudsagn fra personer, der samarbejder med retsvæsenet, selv når lovgivningen i den anmodede stat ikke indeholder sådanne bestemmelser, medmindre imødekommelsen af begæringen om bistand strider mod de almene principper i denne stats lovgivning

2. tager hensyn til retningslinjerne i resolutionen af 23. november 1995

3. anvender bestemmelserne i punkt C, når personer samarbejder med retsvæsenet i en anden stat.

E. Skal vurdere gennemførelsen af denne resolution på grundlag af en rapport, som skal forelægges det via Rådssekretariatet senest ved udgangen af 1997.

(1) EFT nr. C 327 af 7. 12. 1995, s. 5.